albert ende isabel clara
eugenia infante van spaignen bij de gracien goidts eertshertogen van oostenrycke etc.
doen te wetene alle tegenwoordige ende toecoemende dat wij
ontfangen hebben die ootmoedige supplicatie van willem lanckneus
belast met vrouwe ende kinderen ingeseten poorter onser stadt loven
inhoudende hoe dat hy suppliant hen altyt met eenijeger soo lieffgetal
heeft gedragen dat hy des is staende tot goeden naem ende faem sonder
dat hy oyent yet heeft gecommitteert eenige reprehensie meriterende
dan is gebeurt op groot vastelavont vande voorleden jaere xvic ende
xxe dat joos de haeze ende aert rookeloos met merten van
meerbeeck met hem suppliant geaccompaigneert tot loven voors.
buijten de lovensche poorte opde groeft onder malcanderen
woorden crijgende, hy suppliant deselve heeft gesecht te slissen, dan
en heeft tselve nyet connen tot effecte brengen, maer syn
tsaemen al kijvende uuyte herberge naerde stadt gegaen ende
heeft den voors. joos alsdoen met eenen stock hem suppliant soo
geslaegen achter in sijner rugge ende gestooten dattet eerst
veerthien daegen daer naer is uuijtgebroken qualyck$ hebben hij
suppliant hem connen rechten jae heeft hem suppliant soo ghe
tracteert dat hy hem synen cleederen van synen lyve heeft
gescheurt ende getrocken, jaegende hem suppliant hebbende egeen waepen
noch scherp noch nyer tot synen huyse gestaen een quartier mijls
van daer, roepende continuelyck haelt u geweer haelt u roer oft ick
smijt u doot oft dyergelyke woorden in substantie ende hebbende
die voors. suppliant hem in synen huijse vertrocken, ende hoorende dat
den voors. joos nijet en cesseerde met werpen op sijn ende syns
vaders doore, maer was gewelt opde deure bedrijvende, is hy suppliant
uuyt synen huyse met syn roer gesprongen ende heeft hem gevonden
al even dapper worpende redenen dat hy suppliant nyet wetende dat
syn roer was geladen gelyck het is bevonden geweest met saet
om vogelen te schieten heeft tselve affgeschoten ende gelost
ende daer mede den voors. joos in het dicxste van syn been geraect
die by ongeluck snachts wesende gelicht ende hebbende bekent oor
saecke van als geweest te syne ende voorsulcx vercleert hem
suppliant daer van tontslaen ende te vergeven dat hy soude hebben
mogen misdaen, is coemen te sterven tot grooten leet wesen des
suppliants , hebbende hy suppliant daeromme zedert gelijck hy alnoch doerthem
absent gehouden ende verlaten syne huysvrouwe ende kinderen ende
middel om leven, waeromme ende dat sijns suppliants vader opden xxviiie
july lestleden metten eenigen broeder vande aflyvigen heeft
gesoend ende geaccordeert die selve sijns broeders roeckeloosheyt
is bekent ende syn ongelyck volgende den bescheede daer aff synde
is hy suppliant hem addresserende aen ons seer ootmoedeyck biddende dat
ons gelieven wille hem tvoors. feyt te vergeven ende hem daerover
te doen depescheren onse oepene brieven van remissie in sulcke
cas dienende soo eest dat wy de saecken voors. overgemerckt ende
ieerst hierop gehadt dadvijs van onsen lieven ende welbeminden den
meyer onser voors. stadt van loven geneycht wesende ter beden
des voors. suppliants ende willende hem in dit stuck prefereren gracien
ende misericordie voor strangheyt ende rigeur van rechte hebben
den selven suppliant inden gevalle alsboven quytgeschouwen ende
vergeven schelden quyte en vergeven uuyt sonderlinge gracien by
desen onsen brieven tfeyt ende ongeval boven geruert mitsgaders
alle offensien ende bruecken corporele ende criminele die hy ter
causen van dyen tegens ons ende justicie eenichsints mach
hebben ontgaen ende misdraegen ende hebben hem dyen aengaende
wedergestelt ende gerestitueert stellen weder ende restitueren tot
synen goeden naeme, fame ende geruchte gelyck ende in alder
manieren soo hy was voorde toecompst ende van desen ende tot
syne onverbeurde goeden indyen hy eenige onder ons heeft
imponerende hierop een eeuwich geswych onsen procureur generael in
brabant onsen meyer van loven ende allen anderen justicieren
ende officieren wie sy syn , satisfactie ende beternisse eerst
ende voor al gedaen der partije geinteresseerde indyen die noch
nijet gedaen en syn ende eenige daer toe staet civilyck alleenlyck
behoudelyck dat die voors. suppliant gehouden sal syn tvoors. feyt
tegens ons te beteren civilyck naer gelegentheyt vander saecken
ende faculteyt van syne goeden met oock te betalen die redelyck
costen van justicien hieromme alreede gedaen ende te doene allet
ter taxacien ende moderacien van onsen seer lieven ende getrouwen
den cancellier ende luyden van onsen raede in brabant, die wy
daer toe gecommiteert hebben ende committeren by desen , ontbieden
daeromme ende bevelen den selve onsen cancellier ende raedtsluyden
dat voor hem geroepen den genen die daeromme behooren geroepen
te syne, sy procederen wel ende deuchdelyck ter verificacie ende interinement
an desen ende totter taxacien ende moderacien vanden voors. emende ende
costen van justicien alsoo sy sullen bevinden behoorenen, welck
interinement die voors. suppliant gehouden sal syn te versoecken ende
hem in persoone te presenteren binnen ses maenden naestcoemende
in onsen voors. raede opde pene van te verbeuren deffect
van desen ende dat gedaen ende deselve civile boete ende costen
van justicien getaxeert ende betaelt sijnde in handen vanden genen
dyen dat behooren sal, sy onsen voors. procureur generael onsen
meyer van loven ende alle anderen onsen rechteren, justicieren,
officiere ende ondersaeten tegenwoordige ende toecoemende dyen
dat aengaen sal mogen heuren stedehouderen ende eenyegelyck van
hen besondere soo hen toebehooren sal doen laeten ende gedoogen
van deser onser tegenwoordiger gracien ende remis den voors. suppliant
ende van alle dinhouden van deser inder vuegen ende manieren
voore verhaelt rustelyck, vredelyck, volcoementlyck ende eeuwelyck
genyeten ende gebruycken
sonder hem te doene nu noch in toecoemende tyden eenich
hinder, letsel oft moyenisse aen lyve noch aen goeden ter
contrarien maer indyen syn lyff oft eenige van syne
onverbeurde goeden daerom gearresteert becommert oft
belast waeren, dat sy die setten ende stellen terstont ende
sonder vertreck tot geheelder ende volcoemende delivrancie want
ons alsoo gelieft, ende ten eynde dat dit vast ende gestadich
blyve ter eeuwigen daegen soo hebben wy onsen segel hier aen
doen hangen behoudelyck in anderen dingen onsen rechter ende
eenyegelyck anderen dessyns, gegeven in onser stadt van
brussele den xxe marty int jaer ons heeren xvic ende xxich onder
opde plycke stont gescreven aldus byde eertshertogen ondertekent
steenhuyse loco wouwere ende was gesegelt met eenen groenen
wasschen zegele uuythangende in groene zyde snoeren